మాలపల్లిలో ప్రభోదాత్మక గేయాలు అలనాటి వాడుక భాషలో రాయబడ్డాయి. ఆది కాలం నుంచి నేటి కాలం వరకు మానవ సమాజ పరిణామాన్ని విప్లవకారుడు తక్కెళ్ళ జగ్గని ధర్మ బోధలు రూపంలో వివరించబడింది. ప్రాచీన కాలంలో వర్గరహిత సమాజంలో ప్రజలందరూ అన్నదమ్ములవలె కలసి మెలసి ఆనందంగా జీవించేవారని, ప్రకృతి వనరులు, సంపద ప్రజలందరి సొత్తుగా ఉండేదని అనాటి ఆదిమ సంఘ పరిస్థితుల్ని కవి యిలా గేయరూపంలో వర్ణిస్తారు

“ఆది కాలమున అందరు జనులు అన్నదమ్ము లండి,<br>
నదులు వనంబులు నానా మృగములు నాల్గు సంద్రములును,<br>
కొండలు బండలు జలములు పొలములు గుంటలు సెలయేళ్లు <br>
కాయలు, పండ్లు పాడి పంటలు ఘనమయినా యిండ్లు, <br>
అంతరువులా భేదము లేక అందరి సొమ్మండి, <br>
గుడవా గట్టా వొకరికి బెట్టా కొదవే లేదండి, <br>
నా నీ భేధము లేక లోకము నడుస్తు వుండేది. <br>
మనసు లోపల చీకు చింతలు మందుకైన లేవు. ”

ఆ తర్వాత ఏర్పడ్డ వర్గ సమాజంలో ప్రబలిన స్వార్ధపరత్వం, ధనిక పేద తారతమ్యం వల్ల కష్టజీవుల బాదలను ఇనుమడింపచేసాయని యిలా వర్ణిస్తారు.

“లోకమందున చక్రవర్తియై లోభు డేలుచుండు. <br>
లోకములోని ద్రవ్యమంతయు లోభుల పరమయ్యె <br>
అంతా నాదే అంతా నాదే అందురు జనులండి. <br>
అంతా మనదే యనెడు రోజులు అంతరించెనండి. <br>
భాగ్యవంతులకు బీదలెల్లరు బానిస లయినారు. <br>
పొద్దుగూకులు చాకిరి చేస్తురు బొక్కుడు కూటికిగా, <br>
ఎంత చేసిన తృప్తి లేదయా యజమానులకెల్ల, <br>
రోగం రానీ నొప్పి రానీ నాగా దప్పదయా. ”

బోల్షెవిక్ విప్లవంతో ప్రభావితమైన ఈ నవల తెలుగు జాతీయోద్యమ చరిత్రలో మొట్టమొదటిసారిగా శ్రామిక సమస్యలకు ప్రాధాన్యమిచ్చింది.
“ఉండ నిల్లా పండ నేలా–వండ పొయ్యా దండనుయ్యా-అండ లేకా మాలా లెండేరు-ఓ సంగ బావా! దండనుండా పస్తు లుండేరు.” <br>
“చేతామంటే కూలీ లేదు- పోదామంటే నాలీలేదు, బిచ్చమంటే మాలీ గాదురా- ఓ సంగ దేవా దేవుడీకె జాలిలేదురా.” <br>
“తినబోతే మెతుకే సున్నా- కట్టబోతో గుడ్డేదన్నా?తాగబోతే నీళ్లే సున్నరా ఓ లోకాసంగా పీల్చబోతే గాలే సున్నారా.” <br>
“ఆసామిలా చెరణా కోలా - పోలీసులా పోడూ చాలా - యింత కంటే జైలూ మేలేరా ఓ గురునాధా మా జీవనమే మాకే గోలరా.” <br>
“మొక్కాబోతే గుళ్లే లేవు, యెక్కాబోతే బళ్ళే రావు- కుడవ పూట కూళ్ళే లేవురా ఓ జ్ఞానా సంగా జదువనైనా బళ్లే లేవురా”

ఇటువంటి దోపిడిని అరికట్టి సమసమాజ నిర్మాణ కోసం జరిపే ఉద్యమంలో శ్రామికులు ఐకమత్యంతో పోరాడాలనీ, సమ్మెలతోనే శ్రామికుల సమస్యలు పరిష్కరించబడతాయని కవి ప్రబోదిస్తారు.

“కూలికి విలువగలదని మీరు గుట్టు తెలుసుకొండి <br>
కూలికి దగిన విలువ పుచ్చుకొనే కూలికి మరి పొండి. <br>
వీళ్ళకూలికి వొప్పుకొంటిరా నెనరు చెరవుకొంద్రు <br>
పనివారందరు యేకమైతిరా ప్రపంచమే మీది. <br>
ఐకమత్యమే అన్ని పనులకు ఆధారము సుండి. <br>
శ్రేణులు గట్టి సమ్మెగట్టితే చెల్లును మీ మాట. <br>
కొట్టావద్దు తిట్టావద్దు కోర్కెలు నెరవేరున్. <br>
అసహాయ యోగము తరుణము చూచి అవలంబించండి. <br>
దానికి మిగిలిన మంత్ర తంత్రములు ధరలో లేవండి. ”

మాలపల్లి లో ప్రభోదాత్మక గేయాలు
నవల – ప్రచురణ - నిషేధం
సాంఘిక నేపథ్యం
మాలపల్లికి తెలుగు సాహిత్యంలో స్థానం – అంచనా